Hyggjast halda Sýrlandsráðstefnu
Bandarísk og rússnesk stjórnvöld hafa komist að samkomulagi um að þrýsta á deiluaðila í Sýrlandi um að finna leið til að binda enda á átökin í landinu sem staðið hafa í meira en tvö ár og ætla í því skyni að boða til alþjóðlegrar ráðstefnu um hvernig stöðva megi ófriðinn.
John Kerry, utanríkisráðherra Bandaríkjanna fundaði með hinum rússneska starfsbróður sínum Sergei Lavrov og Vladimir Pútín forseta Rússlands í Moskvu í gærkvöldi um stöðu mála í Sýrlandi. Þeir segjast tilbúnir til að grípa til allra mögulegra aðferða til að fá deiluaðila að samningaborðinu og segja hagsmuni Bandaríkjanna og Rússlands fara saman í þessum efnum.
"Við komust að samkomulagi um að Rússland og Bandaríkin muni hvetja stjórnvöld í Sýrland og sýrlenska stjórnarandstæðinga til að finna pólitíska lausn," sagði Lavrov á blaðamannafundi eftir fundinn. Í samkomulaginu felst meðal annars að haldin verður alþjóðleg ráðstefna fyrir lok mánaðarins þar sem unnið verður út frá Genfarsáttmálanum um friðsamlega lausn mála.
Sáttmálinn var samþykktur í júní, en var aldrei hrint í framkvæmd. Í honum felst m.a. að komið verður á svokallaðri millibilsstjórn í Sýrlandi, en ekkert er kveðið þar á um hvað verði um Bashar al-Assad, forseta landsins.
Hafa mildast í afstöðu til Assads
Svo virðist sem bandarísk stjórnvöld hafi mildast nokkuð í afstöðu sinni til Assads, en þau höfðu lengi krafist afsagnar hans. Kerry sagði að það væri stjórnvalda og stjórnarandstöðu að ákveða hvernig málum yrði háttað, næðist samkomulag þeirra á milli. "En það er ómögulegt fyrir mig sem einstakling að skilja hvernig einstaklingur sem ber ábyrgð á því sem gerst hefur í Sýrlandi ætti að geta stjórnað landinu í framtíðinni," sagði Kerry á blaðamannafundinum.
"Sáttmálinn ætti að vera leiðarvísir sýrlensks almennings í átt að nýju Sýrlandi og til að enda blóðbaðið og slátrunina í landinu. Hinn möguleikinn er ennþá meira ofbeldi, að Sýrland færist enn nær hyldýpinu og jafnvel í átt að öngþveiti," sagði Kerry.
Bandarísk og rússnesk stjórnvöld hafa komist að samkomulagi um að þrýsta á deiluaðila í Sýrlandi um að finna leið til að binda enda á átökin í landinu.
Í samkomulaginu felst meðal annars að haldin verður alþjóðleg ráðstefna fyrir lok mánaðarins þar sem unnið verður út frá Genfarsáttmálanum um friðsamlega lausn mála.
Sáttmálinn var samþykktur í júní, en var aldrei hrint í framkvæmd.
Í honum felst m.a. að komið verður á svokallaðri millibilsstjórn í Sýrlandi, en ekkert er kveðið þar á um hvað verði um Bashar al-Assad, forseta landsins.
Svo virðist sem bandarísk stjórnvöld hafi mildast nokkuð í afstöðu sinni til Assads, en þau höfðu lengi krafist afsagnar hans.